**Olivia Newton-Johnnová**, OBE (\* 26. september 1948, Cambridge, Spojené kráľovstvo – † 8. august 2022, Santa Ynez Valley, Kalifornia, USA) bola austrálska speváčka, skladateľka a herečka. 

Bola štvornásobnou držiteľkou ceny Grammy, ktorá mala päť hitov na vrchole a desať ďalších, ktoré sa dostali do Top 10 singlového rebríčka Billboard Hot 100. Dva jej hudobné albumy sa dostali na vrchol rebríčka Billboard 200. Jedenásť jej singlov (vrátane dvoch platinových) a štrnásť jej ďalších albumov (vrátane dvoch platinových a štyroch dvojplatinových) sú od RIAA certifikované ako zlaté. Jej hudobná produkcia je úspešná vo viacerých hudobných žánroch ako je pop, country, či tzv. „adult contemporary". Odhadovaným predajom viac ako 100-miliónov nosičov je Olivia Newton-Johnová zaraďovaná do zoznamu najpredávanejších hudobných umelcov sveta.

Spolu s Johnom Travoltom hrala jednu z ústredných postáv filmovej adaptácie významného broadwayského muzikálu *Pomáda*, ktorého soundtrack, *Grease: The Original Soundtrack from the Motion Picture*, je jednou z historicky komerčne najúspešnejších hollywoodských nahrávok.

Bola dlhoročnou aktivistkou v oblasti životného prostredia a práv zvierat. Po tom ako v roku 1992 úspešne absolvovala liečbu rakoviny prsníka, sa stala propagátorkou zdravého spôsobu života, prispieva do viacerých charitatívnych projektov, podporuje a prispieva do snáh o financovanie produktov zdravej výživy. Bola aktívna pri spustení niektorých produktových radov pre Koala Blue a bola spoluvlastníčkou *Gaia Retreat & Spa* v Austrálii.

Bola dvakrát vydatá. S prvým manželom Mattom Lattanzim mala dcéru Chloe. Jej druhým manželom bol John Easterling.

Biografia
---------

### Začiatky

Narodila sa v anglickom Cambridge] Brinleyovi Newton-Johnovi (pôvodom Walesanovi) a rodenej Berlínčanke, Irene Helene Bornovej, ktorá bola najstarším dieťaťom nositeľa Nobelovej ceny, atómového fyzika Maxa Borna.  
 
Matkina rodina emigrovala pred nacistickým režimom z Nemecka pred 2. sv. vojnou. Mala niekoľkých predkov židovského pôvodu. Oliviiným vzdialeným príbuzným je britský komik Ben Elton. Jej prarodičmi z matkinej strany boli významní nemeckí právnici z 19. storočia, Victor Ehrenberg a Rudolf von Jhering. Má starších súrodencov - brata, lekára, Hugha a sestru Rony, ktorá bola medzi rokmi 1980 až 1985 vydatá za herca Jeffa Conawaya. Newtonovej otec bol úradníkom MI5 v projekte Enigma. V roku 1954, keď mala Olivia šesť rokov, sa jej rodina odsťahovala do austrálskeho Melbourne, kde jej otec začal pracovať ako profesor nemčiny a ako prednosta v Ormond College na univerzite v Melbourne.

Ako štrnásťročná založila spolu so svojimi štyrmi spolužiačkami dievčenskú kapelu *Sol Four* s ktorou príležitostne vystupovali v bratrancovej kaviarni. Neskôr sa stala bežnou účinkujúcou v programoch austrálskych rozhlasových a televíznych staníc ako HSV-7, kde v programe *The Happy Show* vystupovala pod menom „Lovely Livvy". Taktiež sa prezentovala v *Go Show*, kde sa stretla so svojou partnerkou Pat Carroll s ktorou účinkovala v duetoch a so svojím budúcim hudobným producentom Johnom Farrarom (ktorý bol medziiným aj jedným z bývalých členov The Shadows). V 60. rokoch vyhrala televíznu talentovú súťaž *Sing, Sing, Sing,*. Spočiatku sa vtedy zdráhala využiť jednu z cien, ktorou bolo turné po Spojenom kráľovstve, no rok nato ju matka na cestu nahovorila, lebo bola presvedčená, že takýto zážitok môže rozšíriť jej rozhľad.

V roku 1966 nahrala u vydavateľstva Decca Records svoj prvý hudobný singel „Till You Say You'll Be Mine"/„Forever". Z Británie sa chcela vrátiť domov do Austrálie za svojim vtedajším priateľom, Ianom Turpiem, s ktorým hrala v televíznom filme *Funny Things Happen Down Under.* Vickrát sa o to pokúšala, no matka jej v tom úspešne bránila. Tento zámer nakoniec Olivia zmenila potom ako za ňou pricestovala Pat Carroll. Spolu založili duo „Pat and Olivia", ktoré vystupovalo po európskych nočných kluboch. Potom ako skončila platnosť Carrolliných víz a vrátila sa do Austrálie, až do roku 1975 zostala Olivia Newton-Johnová v Británii a pokračovala v sólovej kariére. Bola v tom čase zasnúbená s gitaristom The Shadows, Bruce Welchom, no manželstvo spolu nikdy neuzavreli. V roku 1970 sa podieľala na projekte kapely Toomorrow, s ktorým nahrali pre film rovnomenný soundtrack. Tento album sa považuje za prvý na ktorom Olivia figurovala ako sólová speváčka. Projekt založil americký producent Don Kirshner, ktorý bol konzultantom pri prvých nahrávkach kapely The Monkees. Skupina Toomorrow hrala v hudobnom sci-fi filme. Po skončení projektu, ktorý nemal významnejší úspech sa kapela rozpadla.

### Prvé úspechy

Prvý oficiálny sólový album Olivie Newton-Johnovej, *If Not For You*, vyšiel v roku 1971. Titulnú pieseň napísal Bob Dylan a pred Oliviou ju nahral na svoj sólový projekt, *All Things Must Pass*, bývalý člen skupiny The Beatles, gitarista George Harrison. Jej nasledujúci singel, „Banks of the Ohio", sa stal Top-10 hitom Spojeného kráľovstva a Austrálie. V časopise *Record Mirror* bola Olivia Newton-Johnová dva roky po sebe zvolená za najlepšiu ženskú vokalistku. Často účinkovala v týždenných show, ktoré mal Cliff Richard a spolu s ním účinkovala aj v televíznom filme *The Case*.

V roku 1974 Olivia s piesňou „Long Live Love" reprezentovala Spojené kráľovstvo na súťaži Eurovízie. Skladbu pre ňu vybralo publikum zo šiestich možností. V Brightone sa umiestnila na štvrtej priečke výsledného rebríčka, v ktorom zvíťazila a spustila svoju závratnú hudobnú kariéru skupina ABBA so skladbou Waterloo. Všetkých šesť skladieb, s ktorými Olivia Newton-Johnová v Británii kandidovala na hudobnú súťaž Eurovízie bolo nahratých na jej nasledujúci album *Long Live Love*, ktorý bol prvým ktorý vyšiel pod značkou hudobného vydavateľa EMI Records.

V Spojených štátoch začala hudobná kariéra Olivie Newton-Johnovej po vydaní albumu *If Not For You.* Následné single, ktoré na tomto trhu vydala: „Banks of the Ohio", či remake Harissonovej piesne „What Is Life", alebo aj „Take Me Home, Country Roads" od Johna Denvera nemali v hudobných rebríčkoch väčší význam. K zlomu došlo potom, ako v roku 1973 vydala singel „Let Me Be There". Umiestnil sa do Top-10 vo viacerých rebríčkoch: v popovom bol šiesty a v country bol na siedmej pozícii, a v adult contemporary (AC) bol tretí. Za najlepšiu country nahrávku naspievanú ženskou speváčkou získala Olivia Newton-Johnová cenu Grammy, v obdobnej kategórii získala aj cenu Akadémie Country Music. Rovnomenný album s touto nahrávkou, *Let Me Be There,* sa dostal na prvé miesto rebríčka country albumov a na 54. miesto rebríčka Billboard 200.

Album *Long Live Love* vyšiel máji roku 1974 v Spojených štátoch na kompilácii pod názvom *If You Love Me, Let Me Know* so šiestimi skladbami pre Eurovíziu, výberom z jej predošlých projektov, ktoré boli viacej orientované na country. Zámery producentov nadväzovali na úspechy predošlého singla „Let Me Be There". Titulný singel bol prvým, ktorý sa dostal na piate miesto v popovom, druhé miesto v country a na druhom mieste bol aj v rebríčku AC. Nasledujúci singel albumu s názvom „I Honestly Love You" je označovaný ako Oliviin signature song. Autormi nahrávky sú Jeff Barry a Peter Allen. Táto hudobná balada sa stala jej prvým na vrchole popového (dva týždne), druhý na vrchole AC (tri týždne) a tretí, ktorý bol v Top-10 country rebríčka. Za túto nahrávku získala Olivia Newton-Johnová dve ceny Grammy: za nahrávku roka a za najlepší ženský spevácky výkon. Úspech týchto dvoch singlov pomohol aj albumu dosiahnuť na jeden týždeň vrchol popového a osem týždňov na vrchole albumového rebríčka žánru country & western.

Úspechy Olivie Newton-Johnovej v country & western rozpútali medzi americkou verejnosťou skalných fanúšikov tohto žánru debatu, či je možné aby mohol cudzinec spievať skutočné country a či jeho produkcia do amerického country reálne patrí. Jej cenou Grammy za nahrávku „Let Me Be There", na ktorú ju nominovala asociácia country music ako speváčku roka vlastne deklasovala hviezdy z Nashville ako sú Loretta Lynnová, Dolly Partonová a Tanya Tuckerová, ako aj kanadskú umelkyňu Anne Murrayovú. Protesty viedli ku vzniku krátko trvajúcej asociácii zabávačov v žánri country (Association of Country Entertainers – ACE). Úspechy Olivie Newton-Johnovej sa však stretli s podporou zo strany komunity hudobníkov a spevákov country, medzi ktorými bola aj setra Dolly Parton, Stella, ktorá nahrala pre ňu ako poctu pieseň „Ode to Olivia". V roku 1976 Olivia Newton-Johnová nahrala svoj ďalší album *Don't Stop Believin',* v štúdiách v Nashville.

Olivia Newton-Johnová v roku 1978
Podľa príkladu krajanky, austrálskej speváčky Helen Reddy, sa Olivia Newton-Johnová rozhodla odísť zo Spojeného kráľovstva a presťahovať do Spojených štátov. So svojím albumom *Have You Never Been Mellow* bola jeden týždeň na vrchole popového a šesť týždňov na vrchole country albumového hudobného rebríčka. Vydané boli k nemu dva úspešné single: „Have You Never Been Mellow" a „Please Mr. Please" Komerčný úspech Olivii Newton-Johnovej ale mierne chladol po vydaní jej ďalšieho albumu *Clearly Love.* Šnúra piatich za sebou nasledujúcich zlatých Top-10 singlov predošlých albumov v rebríčku Billboard Hot 100 sa ukončila potom ako vydala prvý singel nového projektu s názvom „Something Better to Do", ktorý zastal na trinástej priečke. Aj keď všetky jej vtedajšie americké edície dosiahli zlatú certifikáciu, nedostali sa nahrávky Olivie Newton-Johnovej do Top-10 až do roku 1978.

Na vrchole AC rebríčka mala Olivia Newton-Johnová všetky svoje single, celkovo desať bolo prvých, z nich bolo sedem v poradí tak, ako boli vydané v rade po sebe:

* „I Honestly Love You" (1974) – 3 týždne
* „Have You Never Been Mellow" (1975) – 1 týždeň
* „Please Mr. Please" (1975) – 3 týždne
* „Something Better to Do" (1975) – 3 týždne
* „Let It Shine"/"He Ain't Heavy, He's My Brother" (1976) – 2 týždne
* „Come on Over" (1976) – 1 týždeň
* „Don't Stop Believin'" (1976) – 1 týždeň

Taktiež naspievala dôležitý, aj keď oficiálne neoznačený, vokál v nahrávke „Fly Away" od Johna Denvera, t. j. singlu, ktorý bol v rebríčku prekonaný jej singlom „Let It Shine"/„He Ain't Heavy, He's My Brother". V novembri roku 1976 sa Olivia stala hedlajnerom vlastného amerického televízneho špeciálu *A Special Olivia Newton-John*. V polovici roka 1977 začala jej popularita mierne klesať. Jej album *Making a Good Thing Better* nebol už certifikovaný ako zlatý a jediný titulný singel k albumu sa neprebojoval do Top-10 hudobných rebríčkov. Neskôr, v tom istom roku vydaná kompilácia *Olivia Newton-John's Greatest Hits* sa ale stala platinová, čím ju nepriamo predpripravila na štart novej fázy hudobnej kariéry.

### Pomáda

Olivia Newton-Johnová spolu s Johnom Travoltom (1982).
Kariéra Olivie Newton-Johnovej začala stúpať potom ako v roku 1978 účinkovala vo filmovej adaptácii broadwayského muzikálu *Pomáda*. Postava dievčiny Sandy jej bola ponúknutá producentom Allanom Carrom na večierku v dome u Helen Reddy. Po jej skúsenostiach pri nakrúcaní filmu *Toomorrow* a pocitu, že sa už predsa cíti dosť stará na to, aby hrala stredoškoláčku (v roku 1977 mala 29 rokov) prešla najprv spolu s Travoltom kamerovými skúškami. Vzhľadom na to, že mala austrálsky prízvuk museli jej postavu z pôvodnej Američanky Sandy Dumbrowskej v scenári prepísať na Sandy Olssonovú, Austrálčanku, ktorá najprv prázdninuje a potom sa aj presťahuje s rodinou do Spojených štátov. Olivia Newton-Johnová počas svojho druhého televízneho špeciálu, *Olivia*, na ktorom hosťovala kapela ABBA a Andy Gibb, predviedla niektoré nahrávky k filmu.

Výsledkom projektu bolo, že film *Pomáda* sa stal najväčším kasovým trhákom roku 1978. Soundtrack, ktorý vyšiel k filmu sa dvanásť po sebe nasledujúcich týždňov držal na vrchole hitparád albumov a obsahoval päť singlov, z ktorých boli: platinový, naspievaný s Travoltom „You're The One That I Want", zlatý „Hopelessly Devoted to You", ďalší zlatý naspievaný s Travoltom a účinkujúcimi z filmu, „Summer Nights". Základné dve piesne boli špeciálne pre film napísané Oliviou Newton-Johnovou a jej dlhodobým producentom, Johnom Farrarom, skladba „Summer Nights" pochádzala od autorov Jima Jacobsa a Warrena Caseya. Olivia Newton-Johnová bola druhou ženou (pred ňou to bol v roku 1977 Linda Ronstadt), ktorá mala v Billboard Top 5 simultánne dva single: „Hopelessly Devoted to You" a „Summer Nights". Za svoju postavu vo filme Olivia získala viacero nominácií: People's Choice Award (najobľúbenejšia herečka), Zlatý glóbus (najlepšia herečka v muzikáli) a za prevedenie skladby „Hopelessly Devoted to You" získala v roku 1979 nomináciu na Oskara.

Popularita filmu prežíva v priebehu rokov. Na počesť dvadsiateho výročia jeho vzniku vyšla v roku 1998 reedícia, a v prvom víkende v kinách mala táto obnovená premiéra druhú najvyššiu tržbu po filme *Titanic*. Spievaná verzia trajleru filmu *Pomáda* vyšla v najnovšej reedícii vo vybraných kinách Spojených štátov v roku 2010. Soundtrack je stále v predaji a často sa dodnes objavuje v rebríčkoch najpredávanejších nosičov filmových nahrávok časopisu *Billboard*.

#### Súdny spor s UMG

V júni roku 2006 spoločnosť ON-J Productions Ltd, ktorá patrí Olivii Newton-Johnovej vyhrala súdny spor proti Universal Music Group. Súdila sa o nevyplatený jeden milión dolárov za práva k soundtracku k filmu *Pomáda*.

### Zmena imidžu

Filmová transformácia Olivie Newton-Johnovej v *Pomáde* zo slušného romantického dievčaťa na v čiernej koži odetú divošku inšpirovala speváčku k tomu aby urobila to isté aj vo svojej umeleckej kariére. V novembri roku 1978 vydala v tomto štýle štúdiový album, *Totally Hot,* ktorý sa dostal do Top-10 (na siedme miesto), prvýkrát od vydania albumu *Have You Never Been Mellow.* Na obale nového albumu je odetá do kože a aj jeho single „A Little More Love", „Deeper than the Night" a titulná skladba demonštrujú viac agresívnejšie a zrýchlené tempo oproti tomu, na čo bolo u Olivie publikum zvyknuté. Aj keď album už nepôsobil ako výrazné dielo v žánri country music, umiestnil sa v jeho rebríčkoch na štvrtej pozícii. Aj skladba z „B" strany singlu „Totally Hot" s názvom „Dancin' 'Round and 'Round" sa v country rádiách umiestnia na 29. pozícii, ale mala úspech aj popových žánroch. Táto skladba bola posledným singlom od Olivie Newton-Johnovej, ktorý sa dostal do rebríčkov žánru country & western.

Rok 1980 Olivia Newton-Johnová začala vydaním duetu s Andy Gibbom (Bee Gees), ktorý Gibb nahral na svoj album *After Dark*. Vystúpila aj vo svojom treťom televíznom špeciáli, *Hollywood Nights.* Neskôr v tom istom roku spolu s Gene Kellym a Michaelom Beckom nakrútila film *Xanadu*. Napriek tomu, že sa tento film nestretol s uznaním kritiky, jeho soundtrack, ktorý bol v popovom rebríčku štvrtý, bol certifikovaný na dvojnásobnú platinu a k nemu bolo vydaných päť singlov, ktoré sa dostali do Top-20 rebríčka Billboard Hot 100. Olivia mala úspech so skladbami „Magic", „Suddenly" (naspievala ju s Cliffom Richardom a s titulnou skladbou, ktorú s ňou nahrala kapela Electric Light Orchestra (ELO). ELO sa dostali do rebríčkov aj s nahrávkami „I'm Alive" a „All Over the World". Z tohto projektu bola najúspešnejšou popovou piesňou nahrávka Olivie Newton-Johnovej „Magic", ktorá sa udržala štyri týždne na vrchole a aj dodnes je jej najväčším hitom žánru adult contemporary. Film sa tiež nakoniec stal kultovým. Jeho námet bol použitý pre divadelnú show na Broadwayi, ktorá má od roku 2007 viac ako 500 repríz a štyri nominácie na cenu Tony Awards, vrátane ocenenia za najlepší muzikál.

V roku 1981 Olivia Newton-Johnová vydala svoj najúspešnejší štúdiový hudobný projekt, dvojnásobne platinový album *Physical*. Titulná nahrávka, ktorú napísali Kipner a Terry Shaddick, sa udržala desať týždňov na vrchole rebríčka *Billboard Hot 100*, čím dosiahla vtedajší rekord rockovej skladby „You Light Up My Life" od Debby Boone. Singel bol certifikovaný na platinu a zaradil sa medzi najlepšie skladby dekády. V roku 2008 ho magazín *Billboard* zaradil na šiestu priečku spolu s piesňami, ktoré boli v rebríčku za posledných 50 rokov. Singel „Physical" je jediným od Olivie Newton-Johnovej, ktorý ktorý bol umiestnený v rebríčku R&B. Z albumu *Physical* boli vydané ešte dva ďalšie single: „Make a Move on Me" (No. 5 Pop, No. 6 AC) a „Landslide" (No. 52 Pop). 

Olivia Newton-Johnová v roku 1988 pri otváraní obchodného reťazca *Koala Blue*
Provokatívny text skladby „Physical" zapríčinil, že ju dve rozhlasové stanice v štáte Utah vyradili zo svojich playlistov. V roku 2010 túto pieseň dal magazín Billboard na vrchol rebríčka piesní so sexuálnou tématikou. Naproti tomuto jej sugestívnemu tónu, nakrútila Olivia video, ktoré bolo riešené ako pieseň sprevádzajúca na voľnom priestranstve precvičovaný kurz tréningu aerobiku. Tým, že ku každej skladbe albumu a trom jej starším hitom nahrala hudobné videoklipy, sa Olivia Newton-Johnová stala jednou z priekopníčok nastupujúceho videopriemyslu. Videonahrávka albumu jej priniesla štvrtú cenu Grammy a prajmtajmový špeciál televízie ABC s názvom *Let's Get Physical,* sa stal Top-10 medzi Nielsenovými hitmi. Úspech projektu *Physical* ju podnietil k tomu aby absolvovala medzinárodné koncertné turné a vydala svoju druhú oficiálnu kompiláciu, *Olivia's Greatest Hits Vol. 2*, ktorá sa stala dvojnásobne platinovou (No. 16 Pop). Ku kompilácii mala vydané dva ďalšie Top-40 single: „Heart Attack" (No. 3 Pop) a „Tied Up" (No. 38 Pop). Koncertné turné bolo nakrútené na filmový materiál a v januári roku 1983 pod názvom *Olivia in Concert* mala táto snímka premiéru v televízii HBO. Tento špeciál bol nahratý na video nosič, ktorý získal pre Oliviu ďalšiu nomináciu na cenu Grammy.

V roku 1983 sa Olivia Newton-Johnová opäť spojila s Johnom Travoltom a nakrútili spolu komerčne neúspešnú snímku, romantickú komédiu *Two of a Kind*. Bol k nemu vydaný platinový soundtrack (No. 26 Pop), na ktorom sa nachádzajú úspešné single „Twist of Fate" (No. 5 Pop), „Livin' in Desperate Times" (No. 31 Pop), a jeden nový duet John Travolta/ Olivia Newton-John: „Take a Chance" (No. 3 AC). Zároveň Olivia Newton-John vydala ďalšiu kolekciu videoklipov s názvom *Twist of Fate,*, ktorá obsahovala jej štyri piesne zo soundtracku *Two of a Kind* a dva nové single z kompilácie *Olivia's Greatest Hits Vol. 2*. Táto videokolekcia tiež získala nomináciu na cenu Grammy.

V tom isto roku Olivia Newton-Johnová spolu s Pat Carrollovou založila obchodný projekt *Koala Blue.* Bol to obchod, ktorý sa zameriaval na austrálsky import odevov pre ženy do reťazca módnych butikov. Projekt začal úspešne, no postupne zanikal a v roku 1992 zbankrotoval. Neskôr Olivia Newton-Johnová spolu s Farrarom predala licenciu na obchodnú značku línii austrálskych producentov vína, konfekcie a toaletných potrieb.

Olivia Newton-Johnová pri udeľovaní Oscarov v roku 1989.
V roku 1984 sa Olivia Newton-Johnová vydala za svojho vtedajšieho priateľa, herca Matta Lattanziho. Zoznámili sa spolu štyri roky predtým pri nakrúcaní filmu *Xanadu*. V roku 1986 sa im narodila dcéra Chloe Rose Lattanzi. Rozviedli sa v roku 1995.

Úspechy v hudobnej kariére Olivie Newton-Johnovej začali znovu klesať v roku 1985 po vydaní je nasledujúceho, aj keď stále zlatého (No. 29 Pop), albumu *Soul Kiss*. Zo singlov a do rebríčkov dostala iba titulná pieseň (No. 20 Pop, No. 20 AC). Nakoľko bola Olivia v tomto čase tehotná, obmedzila publicitu, ktorá mohla album sprevádzať. Vydala k nemu, z desiatich skladieb albumu, iba päť konceptuálnych videoklipov a to pre dva single: „Soul Kiss" a „Toughen Up" ako aj pre ďalšie tri skladby „Culture Shock", „Emotional Tangle" a „The Right Moment".

### Materstvo a občianske postoje

Takmer po troch rokoch, čo sa hlavne z dôvodu materstva a narodenia Chloe Olivia odmlčala, rozhodla sa v roku 1988 obnoviť svoju hudobnú kariéru vydaním albumu *The Rumour.* Promo akcia k tomuto novému projektu bola urobená televíznym špeciálom *Olivia Down Under*, ktorý odvysielala HBO a prvým singlom, titulnou skladbou, ktorú skomponoval a produkoval Elton John. Singel (No. 62 Pop, No. 33 AC), ale ani album (No. 67 Pop) výraznejší úspech nezaznamenali. V tých dobách už na scéne populárnej hudby oproti takmer štyridsaťročnej Olivii kraľovali, vtedy tínedžerky, Debbie Gibson a Tiffany. Iróniou bolo, že nový album Olivie Newton-John bol kladne hodnotený kritikou ako vyzretý, zaoberajúci sa aktuálnymi problémami ako bolo ochorenie AIDS, ohrozenie životného prostredia a problém existencie v neúplných rodinách. Druhý singel albumu z roku 1989, „Can't We Talk It Over in Bed", sa do hudobných rebríčkov nedostal. O rok neskôr Olivia nahrala svoj ďalší, výpovedný album, *Warm and Tender.* Bol inšpirovaný jej dcérou, ktorá je aj na obrázku na obale albumu. Nosič obsahuje nahrávky uspávaniek a milostných pesničiek rodičov pre deti. Tento album, ktorý bol posledným produkovaným Johnom Farrarom, tiež v podstate prepadol, keďže sa prebojoval iba na 124. pozíciu popového rebríčka.

Ďalší comeback mala Olivia Newton-Johnová naplánovaný na rok 1992, keď vydala svoju tretiu kompiláciu, *Back to Basics – The Essential Collection 1971–1992*, a chystala sa na svoju prvú koncertnú šnúru od čias pred desiatimi rokmi, keď jej vyšiel projekt *Physical*. Krátko potom, ako kompilácia vyšla, Olivii diagnostikovali rakovinu prsníka, načo ona reagovala zrušením všetkých propagačných akcií vrátane koncertného turné. Oznámenie o diagnóze dostala v ten istý víkend, v ktorom zomrel jej otec. Potom, ako sa Olivia z choroby zotavila stala sa z nej podporovateľka výskumu rakoviny prsníka a ďalších zdravotných problémov. Podporuje aj produkt Liv-Kit, ktorý slúži na samovyšetrenie prsníkov, ale je aj spoluvlastníčkou kúpeľného rezortu Gaia Retreat and Spa pri austrálskom mestečku a letovisku Byron Bay.

Pozitívny postoj pre riešenie zdravotných problémov a záujem o humanitárne témy neboli pre Oliviu Newton-Johnovú cudzie už v minulosti. Už v roku 1978 zrušila svoje koncertné turné po Japonsku na protest proti zabíjanou delfínov, ktoré sa chytili do rybárskych sietí pri love tuniakov. Následné turné potvrdila až potom, keď ju japonská vládna administratíva ubezpečila, že tento problém rieši. V roku 1979 vystúpila na celosvetovo vysielanej akcii *Music for UNICEF Concert* pre vtedy spojenými národmi medzinárodne vyhlásený *Rok dieťaťa*. Svoje honoráre z tejto akcie všetci vystupujúci poskytli na charitu. Olivia Newton-Johnová bola vymenovaná za poslankyňu dobrej vôle pre environmentálny program organizovaný spojenými národmi. V roku 1991 sa stala hovorkyňou nadácie Colette Chuda Environmental Fund/CHEC (Children's Health Environmental Coalition), ktorá vznikla potom ako umrela na rakovinu ich rodinná priateľka, štvorročná Colette Chuda. Portrét tohto dievčatka je, zhodou okolností, spolu s Oliviinou dcérou Chloe na obale albumu *Warm and Tender.*

Diagnóza rakoviny tiež poznačila hudobný žáner a štýl nahrávok, ktoré Olivia Newton-Johnová po nej začala produkovať. V roku 1994 vydala album *Gaia: One Woman's Journey*, ktorý je záznamom jej utrpenia. Je to prvý album, ktorý obsahuje piesne napísané výlučne Oliviou, a predstavuje ju skôr ako autorku než interpretku. V roku 2005 vydala album *Stronger Than Before*, ktorý sa exkluzívne predáva v Spojených štátoch cez Hallmark. Príjmy z predaja albumu sú určené na výskum rakoviny prsníka. Na albume je pieseň „Phenomenal Woman", ktorá vznikla podľa básne Mayi Angelou a ako hostia na nej spievajú: Diahann Carrollová, Beth Nielsen Chapmanová, Delta Goodremová, Amy Hollandová, Patti LaBelleová a Mindy Smithová, t. j. všetky ktoré účinkujú prekonali, alebo ochoreli na rakovinu.

V ďalšom roku 2006 Olivia vydala CD *Grace and Gratitude.* Jeho vydavateľom je EMI Records, no na trhu je exkluzívne predávaný cez reťazec Walgreens. Jeho predaj má benefičný charakter pre viaceré charitatívne, hlavne na boj s rakovinou zamerané, nadácie. V roku 2010 Olivia Newton-Johnová znovu nahrala niektoré skladby tohto albumu a znovu ich vydala v novej edícii u hudobného vydavateľstva Green Hill pod názvom *Grace and Gratitude Renewed*. Na tejto obnovenej verzii je aj jedna nová nahrávka „Help Me to Heal". Tento album je významný aj tým, že bodoval v rebríčkoch iných žánrov ako sú: Billboard Christian Albums (No. 36), Christian & Gospel Albums (No. 54), či new age Albums (No. 2).

V roku 2008 Olivia Newton-Johnová pomáhala zakladať *Olivia Newton-John Cancer and Wellness Centre* v austrálskom Melbourne. V apríli viedla trojtýždňovú 228 kilometrovú púť po Veľkom čínskom múre, počas ktorej sa stretla s viacerými celebritami a ľuďmi, ktorí prežili postihnutie rakovinou. Tento pochod  mal symbolizovať námahu a utrpenie, ktoré musí pacient postihnutý rakovinou absolvovať aby vyzdravel. V nasledujúcom mesiaci vydala v Austrálii a neskôr na celom svete album *A Celebration in Song,* na ktorom sú predtým nevydané, alebo nové nahrávky duetov Olivii Newton-John aj jej priateľov. Medzi priateľmi sú: Jann Arden, Jimmy Barnes, John Farrar, Barry Gibb, Delta Goodremová, Sun Hoová, Richard Marx, Cliff Richard, Melinda Schneiderová, Amy Skyová a Keith Urban. V roku 2011 vyšiel album s iným obalom v reedícii u vydavateľa Green Hill Records.

### Osobný život, kariéra a umelecké aktivity

Počas svojej kariéry sa venoval nahrávaniu hlavne popovo orientovanej hudby. V roku 1998 nahrala v Nashville album *Back with a Heart* (No. 59 Pop). Táto nahrávka sa dostala aj do Top-10 (No. 9) country albumov. Jeho prvým singlom bola reedícia piesne „I Honestly Love You" (Pop No. 67, AC No. 18). Produkoval ju David Foster a vo vokáloch si v nej zaspieval aj Babyface Country rádiá pieseň ignorovali, no v predaji country singlov táto nahrávka získala 16. priečku. Ďalšia pieseň albumu, „Love Is a Gift", v roku 1999, potom ako ju hrali v dennom seriáli *As the World Turns*, získala cenu Grammy ako pôvodná pieseň.

Olivia Newton-John a Stephan Elliott v januári 2012 v Sydney na premiére filmu *A Few Best Men*
Ďalšie albumy boli primárne publikované v Austrálii. Po tejto krajine spolu s Johnom Farnhamom a Anthonym Warlowom usporiadala koncertné turné s názvom *The Main Event.* Z turné vznikol koncertný album, ktorý získal cenu ARIA Award za najlepšie predávaný austrálsky hudobný nosič a bol zároveň nominovaný ako najlepší album žánru Adult contemporary (AC). Počas otváracej ceremónie Letných olympijských hier 2000 vystúpila aj Olivia Newton-Johnová spolu s Johnom Farnhamom a zaspievali song „Dare to Dream". V roku 2002 Olivia vydala album *(2)*, ktorý patril jej duetom s väčšinou s austrálskymi umelcami, medzi ktorými boli: Tina Arena, Darren Haye, Jimmy Little, Johnny O'Keefe, Billy Thorpe, Keith Urban a aj so zosnulým Petrom Allenom. V tom istom roku bola uvedená do austrálskej siene slávy (*ARIA Hall of Fame*). V roku 2004 vydala album *Indigo: Women of Song* na ktorý nahrala coververzie piesní, ktoré napísali alebo preslávili ženy ako Joan Baezová, The Carpenters, Doris Day, Nina Simone, Minnie Ripertonová a iné. Venovala ho svojej matke, ktorá umrela v predošlom roku.

Olivia Newton-Johnová nahrala aj niekoľko vianočných albumov. V roku 200 sa spojila s Vince Gillom a Londýnskym symfonickým orchestrom aby pre Hallmark spolu vyprodukovali album *Tis the Season*. V nasledujúcom roku vydala *The Christmas Collection* v ktorej bola kompilácia skladieb pre Hallmark, záznam vystúpenia v roku 1999 na vianočnom špeciáli Kennyho Logginsa a jej príspevky do multikompilácie rôznych umelcov, ktoré vyšli na albumoch *Mother and Child* a *Spirit of Christmas*. V roku 2007 sa Olivia spojila so svojou bývalou producentkou Amy Sky, aby spolu nahrali album *Christmas Wish* (No. 187 Pop).

Okrem filmu *Two of a Kind* z roku 1983 sa Olivia Newto-Johnová objavila aj v ďalších filmových snímkach. Vo vedľajšej úlohe ju môžeme vidieť vo filme s tématikou AIDS, ktorý bol v roku 1996 nakrútený pod názvom *It's My Party*. V roku 2000 sa objavila v dramaticky odlišnej úlohe ako Bitsy Mae Harling, lesbická country speváčka, v snímke *Sordid Lives*, ktorú nakrútil Del Shores. Túto svoju postavu si znovu zahrala v televíznej sérii *Sordid Lives: The Series*, ktorú jednu sezónu odvysielala americká televízna spoločnosť LOGO (vl. Viacom Media Networks). K tejto sérii Olivia Newton-Johnová špeciálne napísala päť originálnych piesní. V roku 2010 Olivia hrala v kanadskom filme *Score: A Hockey Musical*. Hrala postavu Hope Gordon, matky fenomenálneho hokejového talentu, Farleya Gordona. V roku 2010 tento film otváral medzinárodný filmový festival v Toronte.

V televíznej tvorbe s Oliviu Newton-Johnovou sú zahrnuté aj dva filmy s vianočnou tématikou: *A mother for Christmas* (1990) a *A Christmas Romance* (1994). Obidva projekty patria do Top-10 Nielsenových filmových hitov. Spolu s Oliviou si vo filmoch zahrala aj jej dcéra Chloe: bolo to v *A Christmas Romance* a v roku 2001 v snímke *The Wilde Girls.*

Cameo postavu, alebo aj seba samú, si Olivia Newton-Johnová zahrala v sitcomoch *Ned and Stacey*, *Murphy Brown* a *Bette*. Dvakrát sa objavila aj v sérii *Glee*. Pri prvom raze prerobila svoje pôvodné video skladby „Physical" s postavou seriálu, ktorú hrala Jane Lynch. Nahrávka bola upravená ako singel v digitálnej verzii, ktorý sa dostal do rebríčka Billboard Hot 100 na 89. miesto. Bol to prvý singel v tomto rebríčku od roku 1998, kedy sa tam dostala pieseň *I Honestly Love You*. V Austrálii bola Olivia Newton-Johnová hosťom prírodopisnej sérii *Wild Life* a hosťovala aj ako postava Joany v dvoch epizódach austrálskej série *Muža od snežnej rieky*.

Asi rok potom, ako sa v roku 1995 rozviedla s manželom, Mattom Lattanzim, sa Olivia Newton-Johnová stretla s osvetľovačom a kameramanom Patrickom McDermottom. Tvorili potom spolu pár pre nasledujúcich deväť rokov. V roku 2005 počas rybárskeho výletu na Kalifornskom pobreží sa McDermott stratil. Z tohto zmiznutia vzniklo viacero dohadov o tom, že mohlo byť dôdledkom nehody a úmrtia, alebo aj tým, že ho McDermott zinscenoval, aby sa vyhol plateniu výživného jeho ex-manželke, herečke Yvette Nipar. Olivia, ktorá bola v čase zmiznutia v Austrálii na Gaia Retreat & Spa, bola z podozrenia na účasti na McDermottovom zmiznutí vylúčená a odmietla akékoľvek špekulácie na túto tému. Výsledkom správy vyšetrovateľov z roku 2008 bolo, že „McDermott sa stratil niekde na mori" aj keď vyšli niektoré tvrdenia o tom, že s McDermottom mali niektoré osoby kontakt aj po jeho zmiznutí.

Meno Olivii Newton-Johnovej sa dostalo na stránky bulvárnej tlače aj v roku 2007, keď sa ukázalo že jej dcéra Chloe sa lieči z anorexie.

Olivia Newton-Johnová na vystúpení v Sydney (september 2008)
V januári roku 2008 Olivia Newton-Johnová vydala koncertné DVD *Olivia Newton-John and the Sydney Symphony: Live at the Sydney Opera House* a CD nosič s koncertnými nahrávkami *Olivia's Live Hits*. Bol to Oliviin tretí koncertný album po japonskej nahrávke z roku 1981, *Love Performance,* a austrálskej *One Woman's Live Journey* (2000).

V roku 2008 sa Olivia predstavila v programe televízie BBC, *Coming Home*, v ktorom opísala niektoré fakty o svojom waleskom pôvode.

Olivia Newton-Johnová v roku 2010 na filmovom festivale v Toronte
V júni roku 2008 sa Olivia Newton-Johnová tajne vydala za Johna ("Amazon John") Easterlinga, zakladateľa a prezidenta firmy na výrobu prírodnej kozmetiky, Amazon Herb Company. Dvojica sa zoznámila pätnásť rokov predtým no medzi nimi bol len romantický vzťah. Ich sobáš sa konal dňa 21. júna 2008 na súkromnej inkskej ceremónii v peruánskom Cuzcu. O deväť dní neskôr nasledoval na floridskej pláži *Jupiter Island* legálny obrad. Nakoľko pár preferoval jednoduchý privátny sobáš, ani tento sa nekonal za prítomnosti publika. O jeho konaní oficiálne vedela iba Oliviina dcéra Chloe. Uzavretie sobášu oznámili prekvapeným hosťom až 4. júla počas grilpárty v Oliviinom bydlisku v Malibu v Kalifornii. Sobáš bol potvrdený aj v časopise *HELLO!*, ktorý zverejnil exkluzívne zábery z oboch obradov. V júni roku 2009 Easterlingovci kúpili nový dom na Floride v Jupiter Inlet Colony a Olivia zároveň svoje sídlo v kalifornskom Malibu predala.

V januári roku 2011 začala v Austrálii s režisérom Stephanom Elliottom Olivia nakrúcať komédiu *A Few Best Men*, v ktorej hrá matku nevesty, Barbaru Rammeovú. Ženícha hrá Xavier Samuel.

Olivia Newton-Johnová stále aktívne koncertuje. V roku 2012 absolvovala turné po Japonsku, Thajsku, Singapure, Hongkongu, Malajzii, Filipínach, Indonézii a Srí Lanke. Takisto prešla Austráliu od Perthu, Melbourne po Sydney a koncertovala aj v USA, po 30 rokoch prvýkrát vytúpila v roku 2013 aj v Spojenom kráľovstve.

V roku 2012 sa spojila s Johnom Travoltom a vydali charitatívny projekt *This Christmas*, ktorý podporil Oliviin *Cancer & Wellness Centre* a Travoltovu nadáciu Jett Travolta Foundation. Album nahrávali s umelcami ako sú Barbra Streisand, James Taylor, Chick Corea, Kenny G, Tony Bennett, Cliff Richard a Count Basie Orchestra.

Diskografia
-----------

|  |  |
| --- | --- |
| * *If Not for You* (1971)
* *Olivia* (1972)
* *Let Me Be There* (1973)a
* *Long Live Love* (1974)b
* *If You Love Me, Let Me Know* (1974)
* *First Impressions* (1974)
* *Have You Never Been Mellow* (1975)
* *Clearly Love* (1975)
* *Come on Over* (1976)
* *Don't Stop Believin'* (1976)
* *Making a Good Thing Better* (1977)
* *Totally Hot* (1978)
* *Physical* (1981)
 | * *Soul Kiss* (1985)
* *The Rumour* (1988)
* *Warm and Tender* (1989)
* *Gaia: One Woman's Journey* (1994)
* *Back with a Heart* (1998)
* *'Tis the Season* (2000)
* *(2)* (2002)
* *Indigo: Women of Song* (2004)
* *Stronger Than Before* (2005)
* *Grace and Gratitude* (2006)
* *Christmas Wish* (2007)
* *A Celebration in Song* (2008)
* *This Christmas* (2012)
 |

**Poznámky**:

* **a**: v Severnej Amerike vyšiel abum s inými skladbami; v niektorých regiónoch vyšiel pod názvom *Music Makes My Day*
* **b**: severoamerická edícia albumu *Long Live Love*; obsahuje aj skladby predošlého albumu a novú titulnú nahrávku

Filmografia
-----------

| Rok | Názov | Postava | Poznámky |
| --- | --- | --- | --- |
| 1965 | *Funny Things Happen Down Under* | Olivia | vedľajšia úloha |
| 1970 | *Toomorrow* | Olivia | hlavná úloha |
| 1972 | *The Case* | seba samú | BBC2 televízny špeciál w/Cliff Richard & Tim Brooke-Taylor |
| 1976 | *A Special Olivia Newton-John* | seba samú | televízny špeciál |
| 1977 | *Only Olivia* | seba samú | televízny špeciál |
| 1978 | *Olivia* | seba samú | televízny špeciál |
| *Grease* | Sandy Olsson | hlavná úloha |
| 1980 | *Xanadu* | Kira | hlavná úloha |
| *Hollywood Nights* | seba samú | televízny špeciál |
| 1983 | *Two of a Kind* | Debbie Wylder | hlavná úloha |
| 1988 | *She's Having a Baby* | seba samú | Cameo |
| 1989 | *Mothers & Others* | seba samú | televízny špeciál |
| 1990 | *A Mom for Christmas* | Amy Miller | hlavná úloha v televíznom filme |
| 1991 | *Madonna: Truth or Dare* | seba samú | Cameo |
| 1994 | *A Christmas Romance* | Julia Stonecypher | hlavná úloha v televíznom filme |
| 1996 | *It's My Party* | Lina Bingham | vedľajšia úloha |
| 2000 | *Sordid Lives* | Bitsy Mae Harling | vedľajšia úloha |
| 2001 | *The Wilde Girls* | Jasmine Wilde | hlavná úloha v televíznom filme |
| 2002 | *A Night with Olivia* | seba samú | televízny špeciál |
| 2003 | *Live in Japan '03* | seba samú | televízny špeciál |
| 2008 | *Sordid Lives: The Series* | Bitsy Mae Harling | vedľajšia úloha v seriáli |
| 2009 | *Kathy Griffin: My Life On The D-List* | seba samú | ako hosť |
| 2010 | *1 a Minute* | seba samú | dokument |
| *Glee* | seba samú | špeciálny hosť – dve časti: "Bad Reputation" a "Journey" |
| *Score: A Hockey Musical* | Hope Gordon | vedľajšia úloha |
| 2011 | *A Few Best Men* | Barbara Ramme | vedľajšia úloha |

Referencie
----------

1. ↑   Zemřela Olivia Newtonová-Johnová. *Novinky.cz* (BORGIS). Dostupné online [cit. 2022-08-08].
2. 1 2 3 4  ERLEWINE, Michael. *All Music Guide to Country*. San Francisco : Miller Freeman Books, 1997. Dostupné online. ISBN 978-0-87930-475-1. S. 334.
3. ↑  BENNETT, Sally. *Choir buddies Olivia Newton-John and Daryl Braithwaite tune up again* [online]. Herald Sun, 27 February 2012, [cit. 2013-02-18]. Dostupné online.
4. ↑   *1001 Australians You Should Know*. [s.l.] : Google Books. Dostupné online.
5. 1 2  G. V. R. Born. *The wide-ranging family history of Max Born* [online]. royalsocietypublishing.org, 2002, [cit. 2012-03-02]. Dostupné online.
6. ↑   *Genealogy of Tiemo Hollmann – Born, Irene Helene* [online]. Tiemohollmann.de, 9 January 2012, [cit. 2012-11-11]. Dostupné online. Archivované 2012-11-30 z originálu.
7. ↑   *Olivia Newton-John Biography* [online]. AETN-UK, [cit. 2014-03-09]. Dostupné online. Archivované 2014-03-09 z originálu.
8. ↑   *Olivia Newton-John on The Biography Channel* [online]. Merrymedia.co.uk, 3 February 2007, [cit. 2008-11-10]. Dostupné online. Archivované 2009-02-02 z originálu.
9. 1 2 3  WINDELER, Robert. *Ohh Sandy! – Olivia Newton-John* [online]. 31 July 1978, [cit. 2008-11-10]. Dostupné online.
10. 1 2   *Olivia Newton-John – Hip-O Records* [online]. Ilovethatsong.com, 26 October 1987, [cit. 2008-11-10]. Dostupné online. Archivované 2011-08-13 z originálu.
11. ↑  Pore-Lee-Dunn Productions. *Olivia Newton-John* [online]. Classicbands.com, 26 September 1948, [cit. 2010-08-13]. Dostupné online.
12. ↑  john's bio at IMDb
13. 1 2  WINDELER, Robert. *Pop's Hottest Pipes – Olivia Newton-John* [online]. 24 February 1975, [cit. 2008-11-10]. Dostupné online.
14. ↑   *Olivia Newton-John Biography* [online]. Olivianewton-john.com, [cit. 2010-08-13]. Dostupné online. Archivované 2010-11-27 z originálu.
15. ↑  O'Connor, John Kennedy. The Eurovision Song Contest – The Official History. Carlton Books, UK. 2007. ISBN 978-1-84442-994-3
16. 1 2   *The Billboard Book of Top 40 Country ...*. [s.l.] : Google Books. Dostupné online.
17. 1 2   *The Billboard book of number 1 hits*. [s.l.] : Google Books. Dostupné online.
18. ↑   *At the Grammys!: Behind the Scenes ...*. [s.l.] : Google Books. Dostupné online.
19. ↑   *Notable Moments of Women in Music*. [s.l.] : Google Books. Dostupné online.
20. 1 2   *The Billboard book of number 1 hits*. [s.l.] : Google Books. Dostupné online.
21. ↑  WILLIAMS, Bill. 50 Country Dissidents Organize New Assn. See Threat to CMA. *Billboard* (Nielsen Business Media, Inc./Google Books), 23 November 1973, s. pages 3, 48. Dostupné online [cit. 2011-02-01].
22. ↑  SongFacts: Ode To Olivia by Stella Parton. Album: I Want To Hold You In My Dreams Tonight
23. 1 2   *All music guide to country: the ...*. [s.l.] : Google Books. Dostupné online.
24. ↑  IMDB – Top Grossing Movies
25. ↑   *The Billboard book of number 1 hits*. [s.l.] : Google Books. Dostupné online.
26. 1 2 3   *Billboard*. [s.l.] : Google Books, 30 May 1998. Dostupné online.
27. ↑  Box Office Weekend, 27–29 March 1998. Box Office Mojo. (6 February 2013).
28. ↑   *Grease Sing-A-Long (2010), Trailer & Official Movie Site* [online]. Greasemovie.com, [cit. 2010-08-13]. Dostupné online.
29. ↑  "Newton-John sues over 'Grease' album". *USA Today*. (5 December 2006).
30. 1 2 3   *All music guide to country: the ...*. [s.l.] : Google Books. Dostupné online.
31. ↑   *The Billboard Book of Top 40 Country ...*. [s.l.] : Google Books. Dostupné online.
32. 1 2   *The Billboard book of number 1 hits*. [s.l.] : Google Books. Dostupné online.
33. ↑   *Xanadu Moves Up Broadway Closing Date to 9/28* [online]. Broadway.com, 23 September 2008, [cit. 2008-11-10]. Dostupné online.
34. 1 2  ARRINGTON, Carl. *Olivia Gets Physical – Personal Success, Matt Lattanzi, Olivia Newton-John* [online]. 15 February 1982, [cit. 2008-11-10]. Dostupné online.
35. ↑   *Billboard Hot 100 Chat 50th Anniversary – All-Time Top Songs* [online]. [Cit. 2008-11-10]. Dostupné online.
36. 1 2 3   *The Billboard book of number 1 hits*. [s.l.] : Google Books. Dostupné online.
37. ↑  CANNON, Bob. *Olivia Gets 'Physical', News* [online]. 19 November 1993, [cit. 2010-08-13]. Dostupné online. Archivované 2014-07-07 z originálu.
38. ↑   *Olivia Newton-John's "Physical" sexiest song ever* [online]. 13 February 2010. Dostupné online.
39. ↑   *Billboard Hot 100 Chart 50th Anniversary – Songs of the Year 1980 to 1989* [online]. [Cit. 2008-11-10]. Dostupné online.
40. ↑  Carl Arrington. *Animal Magnetism – Two of a Kind, John Travolta, Olivia Newton-John* [online]. 19 October 1983, [cit. 2008-11-10]. Dostupné online.
41. ↑   *Olivia Newton-john: Hopelessly Devoted – Sun Sentinel* [online]. Articles.sun-sentinel.com, 13 April 1987, [cit. 2011-12-31]. Dostupné online. Archivované 2012-06-30 z originálu.
42. 1 2 3  SMOLOWE, Jill. Showing Her Mettle – Olivia Newton-John Cover. *People*, 25 September 2000. Dostupné online [cit. 2008-11-10].
43. ↑   *To Have and to Hold* [online]. 7 January 1985, [cit. 2008-11-10]. Dostupné online.
44. ↑   *His Song: The Musical Journey of ...*. [s.l.] : Google Books. Dostupné online.
45. ↑   *Toughing It Out* [online]. 3 August 1992, [cit. 2008-11-10]. Dostupné online.
46. ↑  Schindehette, Susan; SCHNEIDER, Karen; O'NEILL, Anne-Marie. *Victors Valiant – Cancer, Coping and Overcoming Illness* [online]. 26 October 1998, [cit. 2008-11-10]. Dostupné online.
47. ↑   *About US* [online]. Gaiaretreat.com.au, [cit. 2008-11-10]. Dostupné online. Archivované 2009-10-02 z originálu.
48. ↑  Billboard, 1978. Google Books.com (1 July 1978).
49. ↑  Bio at official web site Archivované 2016-04-13 na Wayback Machine. Olivianewton-john.com (22 June 2012).
50. ↑   *Newton-John Records Angelou Poem For Breast Cancer* [online]. Contactmusic.com, 21 August 2005, [cit. 2008-11-10]. Dostupné online.
51. ↑  MARQUEZ, Sandra. Olivia Newton-John Moves On – Personal Tragedy, Olivia Newton-John. *People*, 28 September 2006. Dostupné online [cit. 2015-02-10].
52. ↑   *Billboard*. [s.l.] : Google Books, 28 October 2006. Dostupné online.
53. ↑   *Green Hill Music-Grace And Gratitude Renewed* [online]. Greenhillmusic.com, [cit. 2010-08-13]. Dostupné online. Archivované 2010-08-06 z originálu.
54. ↑  www.greatwalktobeijing.com
55. ↑   *Ask Billboard* [online]. [Cit. 2008-11-10]. Dostupné online. Archivované 2008-08-01 z originálu.
56. ↑   *Olivia and friends release album to better cancer research* [online]. Great Walk to Beijing.com, [cit. 2008-11-10]. Dostupné online. Archivované 2008-10-16 z originálu.
57. ↑   *Gay channel Logo steps into Sordid realm* [online]. 9 January 2008, [cit. 2008-11-10]. Dostupné online.
58. ↑   *Score a Hockey Musical* [online]. Score a Hockey Musical, [cit. 2010-08-13]. Dostupné online. Archivované 2010-08-24 z originálu.
59. ↑  PARK, Jeannie. Starring as a Mom for Christmas, Olivia Newton-John Returns to Acting in a Role She Plays All Year Round. *People*, 24 December 1990. Dostupné online [cit. 2008-11-10].
60. ↑   *1001 Australians You Should Know*. [s.l.] : Google Books. Dostupné online.
61. ↑   Newton-John 'frantic.'. *The Sydney Morning Herald*, 22 August 2005. Dostupné online [cit. 2011-02-01].
62. ↑   Tip line for clues on Newton John's ex. *news.com.au* (Australia), 11 August 2009. Dostupné online [cit. 2011-02-01].  Archivované 2015-04-09 na Wayback Machine
63. ↑   *Newton-John's boyfriend probably drowned: report* [online]. Australia: ABC News, 22 November 2008, [cit. 2011-02-01]. Dostupné online.
64. ↑   *Archivovaná kópia* [online]. [Cit. 2015-04-04]. Dostupné online. Archivované 2011-07-17 z originálu.
65. ↑  LEONARD, Tom. Olivia Newton-John's former boyfriend 'found'. *The Daily Telegraph* (United Kingdom), 1 April 2010. Dostupné online [cit. 2011-02-01].
66. ↑  HERNDON, Jessica; Michelle Tan. *I Feel Grateful for Where I Am Now* [online]. 21 April 2008, [cit. 2008-11-10]. Dostupné online.
67. ↑   *seattletimes.nwsource, Newton-John marries* [online]. Seattletimes.nwsource.com, 11 July 2008, [cit. 2010-08-13]. Dostupné online.
68. ↑  Michelle Tan. Olivia Newton-John Marries John Easterling – Twice!. *People*, 10 July 2008. Dostupné online [cit. 2008-11-10].
69. ↑   *Olivia Newton-John shares wedding joy* [online]. Mycelebritynews.o.uk, 15 July 2008, [cit. 2008-11-10]. Dostupné online.
70. ↑   *Olivia Newton-John and hubby buy home in Jupiter Inlet Colony* [online]. TCPalm.com, [cit. 2010-08-13]. Dostupné online.
71. ↑   Olivia Newton-John's back, with a few good men. *Herald Sun* (Melbourne, Australia: The Herald and Weekly Times Ltd), 14 January 2011. Dostupné online [cit. 2011-02-01].
72. ↑  Tour dates Archivované 2016-03-14 na Wayback Machine at her web site
73. ↑   *Olivia's Tour dates* [online]. Olivianewton-john.com, [cit. 2012-03-30]. Dostupné online. Archivované 2016-03-14 z originálu.

Iné projekty
------------

Commons
* Spolupracuj na Commons Commons ponúka multimediálne súbory na tému **Olivia Newton-Johnová**

Zdroj
-----

*Tento článok je čiastočný alebo úplný preklad článku Olivia Newton-John na anglickej Wikipédii.*

Autoritné údaje: * BnF: 138979391
* GND: 119500248
* ISNI: 0000 0001 1450 5120
* LCCN: n50006037
* NK ČR: xx0023623
* SNK: 221955
* VIAF: 85449059
* WorldCat: lccn-n50006037